text: Jacques Martin
  
  publiceret: 2022-02-07 16:58:50+01:00
  Jacques Martin var en fransk filosof, der beskæftigede sig med Hegels og Marx' tænkning og spillede en rolle i den historisk orienterede franske videnskabsfilosofi. Jacques Martin blev født i Paris, men voksede op hos sine bedsteforældre i Nièvre og studerede fra 1941 på École normale supérieure i Paris. Martin led tiltagende af psykose og tog i 1963 sit eget liv.
  Martin nåede ikke at udgive filosofi i sin levetid og er kendt som ’manden uden værk’. Men han har haft stor betydning for andre filosoffer såsom Michel Foucault og Louis Althusser. Althusser dedikerede sin bog Pour Marx fra 1965 til Martin og omtaler ham der som ”den ven der … helt alene opdagede vejen til Marx’ filosofi – og guidede mig ind i dén”.
  Som led i Vichy-regeringens samarbejde med Tyskland opholdt Martin sig i årene 1943-1945 i Frankfurt, hvor han stiftede bekendtskab med hegeliansk og marxistisk tænkning. I de følgende år oversatte han de tyske forfattere Ernst Wiechert (1887-1950) og Hermann Hesse samt den tyske idealistiske filosof G.W.F. Hegels værk ‘Kristendommens ånd og dens skæbne’ til fransk. Udover oversættelserne har offentligheden har fået adgang til hans værk i 2020 med udgivelsen af manuskriptet til hans afhandling L’individu chez Hegel. Den skrev han i 1947 under vejledning af den franske videnskabsfilosof Gaston Bachelard.
  I afhandlingen præsenterer Martin sit videnskabsfilosofiske begreb om ‘problematik’ som en metodisk strategi til at læse tekster på tværs af filosofihistorien. Med udgangspunkt i Marx’ kritik af det borgerlige individ peger han på, hvordan man i Hegels ungdomsskrifter kan finde en implicit forståelse af konkret individualitet, dvs. en måde at tænke individet på, som forstår det ud fra fællesskabet snarere end som en selvstændig og atomistisk enhed.
  Problembegrebet og dets rødder i det tidlige 20. århundredes franske videnskabsfilosofi (Gaston Bachelard, Georges Canguilhem, Henri Bergson) nyder atter stor bevågenhed, bl.a. i forbindelse med tværvidenskabelig metodologi i de humanistiske og samfundsfaglige videnskaber.